نزلنا أنا ونهال أختي لصلاة الفجر، وكان وائل نصحنا نتوجه ناحية الأبواب اللي ناحية القبة الخضرا يمكن نلاقي باب أو طريقة للدخول، وفعلا توجهنا ناحية القبة الخضراء ودخلنا المسجد (وده نبأ لو تعلمون عظيم) وصلينا الفجر، وبعد الصلاة قررنا نتوجه ناحية البقيع نقرا الفاتحة، وأحنا ماشيين لاقينا باب من أبواب المسجد مقفول لكن ستات كتير واقفة على الباب ومنتظرينه يفتح، بصينا لبعض أنا وأختي وقلتلها تفتكري، ماتيجي نجرب؟ قالتلي طب لو طلبوا يشوفوا الحجز؟ قلتلها: هانمشي، إيه اللي هايحصل يعني؟، وفعلا رحنا ووقفنا وفي أقل من دقيقة إتفتح الباب ولقينا نفسنا داخل المسجد من تاني وفي حاجز موجود وعساكر ستات ورجالة، مانعة الناس تدخل أكتر، ووقفت وأنا خايفة أسأل أنا فين، والمكان ده مودي لفين، وقفت وانتظرت، وفجأة الحاجز إتشال، وفجأة كل شيء تحول كأننا يوم الحشر الكل بيجري وكأننا في سباق، جريت وسط الناس ودموعي بتجري، ولقتني بقوله كنت عارفة إنك مش هتمشيني مكسورة الخاطر، كنت عارفة إنك حاسس بشوقي وهاتجبر بخاطري، وفجأة بعد الجري والدموع وقفنا وببص لقيت نفسي قدام مقام سيدنا محمد عليه الصلاة والسلام ومقام سيدنا أبو بكر وسيدنا عمر وقدام المنبر الشريف.